Viljo Saldre

**Viljo Saldre** (5. veebruar 1952 Tallinn – 16. oktoober 2020) oli eesti näitleja, lavastaja ja teatritegelane. Ta kasutas pseudonüümi **Lauri Lumen**.

## Elukäik
Viljo Saldre lõpetas 1970. aastal Tallinna 21. Keskkooli, 1976. aastal Vanemuise õppestuudio ning 1977. aastal Tartu Riikliku Ülikooli eesti keele ja kirjanduse erialal. 

Ta töötas aastatel 1977–1980 Vanemuise teatris näitlejana ja 1980–1982 korraldajadirektorina.  

Aastatel 1982–1983 oli ta Kultuuriministeeriumi repertuaarikolleegiumi peatoimetaja.  

Aastatel 1983–1989 oli ta Ugala teatris lavastaja ja 1989–1991 asedirektor. 

Lisaks tõlkis ta näidendeid ja muud kirjanduslikku algmaterjali nii teatrilavastuste kui ka kuuldemängude jaoks, tegi dramatiseeringuid ja vahel kujundas lavastusi ka muusikaliselt.

1990. aastatel koostas ja kujundas ta paar teatrite juubelikogumikku ("Viljandi Draamateater "Ugala" 70", 1990, ja "Noorsooteatri 25 aastat", 1991) ning andis välja parapsühholoogiaajakirja Aura (1997–2000). Ta toimetas (peamiselt pseudonüümi Lauri Lumen all) ka aastatel 1991–2005 ilmunud esoteerikaajakirja Paradoks ja oli üks alternatiivmeditsiiniajakirja Kolmas Silm toimetajatest. Kirjastamisega tegeles ta peamiselt kirjastuses Sünnimaa (AS Sünnimaa), mille üks osanikke ta oli.

## Isiklikku
Tema isa oli kunstnik Alfred Saldre. Tema esimene abikaasa oli varieteeartist ja näitleja Merle Talvik; 1986. aastast oli ta abielus näitleja Külliki Saldrega.

## Looming
### Lavastusi Vanemuises
* 1980 Mihkel Tiks "Lahtihüpe"
* 1981 Rudyard Kipling / Kulno Süvalep "Kass, kes kõndis omapead"

### Lavastusi Ugalas
* 1983 Rudyard Kipling / Kulno Süvalep "Kass, kes kõndis omapead"
* 1983 Bulat Okudžava "Diletantide teekond"
* 1984 Karel Čapek "Valge katk"
* 1985 Mati Unt "Kolm põrsakest ja hea hunt"
* 1985 Henrik Ibsen "Nora"
* 1987 Ole Lund Kirkegaard "Meil on ninasarvik Otto"
* 1987 Romain Rolland "Giljotiin Dantonile"

### Rolle Vanemuises
* 1974 Alexander Dumas "Musketäriana" (Cojutave de Jussac; surm), lavastaja Jaan Tooming
* 1976 Tammsaare / Osvald Tooming "Põrgupõhja uus Vanapagan" (Kusta), lavastaja Jaan Tooming
* 1976 Ernst Enno "Veli Joonatan" (isa), lavastaja Jaan Tooming
* 1976 August Jakobson "Elu tsitadellis" (Karl), lavastaja Epp Kaidu
* 1976 Jevgeni Švarts "Tavaline ime" (Karu), lavastaja Epp Kaidu
* 1976 Jerzy Andrzejewski / Jaan Tooming / Rein Heinsalu "Polonees 1945" (Maciej Chełmicki), lavastaja Jaan Tooming
* 1977 Nikolai Pogodin "Kremli kellad" (Rõbakov), lavastajad Kaarel Ird, Evald Hermaküla
* 1977 Ion Drudse "Pühamast püham" (Sandu), lavastaja Kaarin Raid
* 1978 Aleksei Arbuzov "Julmad mängud" (Caius), lavastaja Kaarin Raid
* 1979 Anton Hansen Tammsaare "Tõde" (esitaja), lavastaja Ülo Vilimaa
* 1979 Juhan Peegel / Kaarel Ird "Ma langesin esimesel sõjasuvel" (Jaan Tamm), lavastaja Kaarel Ird

### Rolle Noorsooteatris
* 1982 Aleksandr Remez "Seda teed" (Aleksandr Uljanov), lavastaja Jaak Allik

### Rolle Ugalas
* 1984 Karel Čapek "Valge katk" (Galen), lavastaja Viljo Saldre
* 1984 Shakespeare "Hamlet" (Claudius), lavastaja Rimma Kretšetova
* 1984 Hans H. Luik "Tuled sa tagasi?" (Paul), lavastaja Jaak Allik
* 1985 Lion Feuchtwanger / Mati Unt “Vennad Lautensackid” (Paul Cramer), lavastaja Kalju Komissarov
* 1986 Nikolai Baturin "Kuldrannake" (Grenzstein), lavastaja Väino Uibo
* 1986 Shakespeare "Othello" (Jago), lavastajad Merle Karusoo, Kaarin Raid
* 1986 Per Olov Enquist "Vihmausside elust" (Johan Ludvig Heiberg), lavastaja Merle Karusoo
* 1987 Aleksandr Gribojedov "Häda mõistuse pärast" (Aleksandr Andrejevitš Tšatski), lavastaja Jaak Allik
* 1989 Eugene O'Neill "Iha jalakate all" (episoodid), lavastaja Kaarin Raid

### Töö mängufilmides
* 1974 "Värvilised unenäod" (režissööri assistent), režissöörid Virve Aruoja ja Jaan Tooming
* 1975 "Teatri vang" (režissööri assistent), režissöör Virve Aruoja
* 1977 "Põrgupõhja uus Vanapagan" (näitleja – Jürka ja Juula poeg Kusta), režissöör Jaan Tooming

### Artikleid
* Viljo Saldre. Vastab Kulno Süvalep. Teater. Muusika. Kino, nr 6 / 1989
* Viljo Saldre. Rahvas võib rahule jääda. Postimees, 15. jaanuar 2002
* Viljo Saldre. Vana vein käärib vaikselt vaatides Sirp, 27. märts 2015

## Viited

## Kirjandus
* Eesti teatri biograafiline leksikon. Tallinn 2000.